Title: Katalog propisa 2021
Subject: Pravni ekspert doo, Podgorica
Author: Sreten Scepanovic

Katalog propisa 2021

Prečišćeni tekst Pravilnika o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija obuhvata sljedeće propise:
1. Pravilnik o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija ("Službeni list Crne Gore", br. 008/19 od 06.02.2019),
2. Pravilnik o izmjeni Pravilnika o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija ("Službeni list Crne Gore", br. 073/19 od 27.12.2019), u kojima je naznačen njihov dan stupanja na snagu.
PRAVILNIK
O USLOVIMA, NAČINU, POSTUPKU I KRITERIJUMIMA ZA DODJELU SREDSTAVA I KONTROLU NAD REALIZACIJOM PROGRAMA SPORTSKIH ORGANIZACIJA
("Službeni list Crne Gore", br. 008/19 od 06.02.2019, 073/19 od 27.12.2019)
Predmet
Član 1
Ovim pravilnikom bliže se uređuju uslovi, način, postupak i kriterijumi za dodjelu sredstava, kao i za kontrolu nad realizacijom programa sportskih organizacija.
Sportske organizacije koje se mogu sufinansirati iz Budžeta Crne Gore
Član 2
Programi Crnogorskog olimpijskog komiteta (u daljem tekstu: COK), Paraolimpijskog komiteta Crne Gore (u daljem tekstu: POK) i nacionalnih sportskih saveza sportova koji su na programu Olimpijskih i Paraolimpijskih igara i sportova koji nijesu na programu Olimpijskih igara a priznati su od strane Međunarodnog olimpijskog komiteta mogu se sufinansirati iz Budžeta Crne Gore (u daljem tekstu: Budžet).
Troškovi potrebni za rad sportskih organizacija iz st. 1 i 2 ovog člana mogu se sufinansirati iz Budžeta.
Javni konkurs
Član 3
Programi sportskih organizacija iz člana 2 ovog pravilnika sufinansiraju se iz Budžeta na osnovu javnog konkursa (u daljem tekstu: konkurs),koji raspisuje organ državne uprave nadležan za poslove sporta i mladih (u daljem tekstu: Ministarstvo).
Konkurs iz stava 1 ovog člana raspisuje se jednom godišnje, u roku od 30 dana od dana usvajanja Budžeta.
Konkurs se objavljuje na internet stranici Ministarstva i portalu e-uprave.
Konkurs ne može trajati kraće od osam ni duže od 20 dana.
Prijava na konkurs
Član 4
Sportska organizacija iz člana 2 ovog pravilnika prijavljuje program za period od godinu dana sa procjenom iznosa sredstava koji je potreban za sprovođenje programa i detaljnim planom trošenja sredstava.
Prijava na konkurs dostavlja se na obrascu 1 koji je sastavni dio ovog pravilnika.
Dokumentacija koja se podnosi uz prijavu na konkurs
Član 5
Uz prijavu na konkurs iz člana 4 stav 2 ovog pravilnika podnosi se sljedeća dokumentacija:
   - program koji COK, POK i nacionalni sportski savezi podnose na obrascu 2 koji je sastavni dio ovog pravilnika;
   - potvrda Ministarstva da je COK, odnosno POK upisan u Registar sportskih organizacija (ne starija od 20 dana od dana raspisivanja konkursa);
   - potvrda Ministarstva da je nacionalni sportski savez upisan u Registar sportskih organizacija i da je dobio saglasnost na statut koji je usvojen na Skupštini saveza u skladu sa Zakonom o sportu (ne starija od 20 dana od dana raspisivanja konkursa);
   - potvrda organa uprave nadležnog za inspekcijske poslove da protiv sportske organizacije nije pokrenut postupak privremene zabrane obavljanja sportske djelatnosti (ne starija od 20 dana od dana raspisivanja konkursa);
   - potvrda organa uprave nadležnog za poreze da sportska organizacija nema neizmirenih poreskih obaveza (ne starija od 20 dana od dana raspisivanja konkursa);
   - potvrda iz Centralne banke Crne Gore da sportskoj organizaciji nijesu blokirani računi (ne starija od 20 dana od dana raspisivanja konkursa);
   - izjava predsjednika sportske organizacije o istinitosti podataka navedenih u prijavi za konkurs - ovjerena od strane suda, organa lokalne uprave nadležnog za poslove ovjeravanja ili notara.
Prijava na konkurs koja nije sačinjena na propisanom obrascu i dokumentacija koja nije predata kompletna i sačinjena u skladu sa stavom 1 ovog člana, neće se uzeti u razmatranje.
Sadržina programa
Član 6
Program COK-a i POK-a sadrži:
   - narativni opis programa;
   - prikaz međunarodnih takmičenja;
   - prikaz međunarodnih aktivnosti i saradnje;
   - predlog podrške sportskim organizacijama;
   - listu sportista predloženih za godišnje stipendiranje;
   - prikaz sredstava potrebnih za sprovođenje aktivnosti za borbu protiv dopinga u sportu;
Program nacionalnog sportskog saveza sadrži:
   - narativni opis programa;
   - pregled domaćih takmičenja koja će biti organizovana u godini za koju se predlaže program i pregled međunarodnih takmičenja na kojima će reprezentacije učestvovati u godini za koju se program predlaže;
   - listu sportista iz reprezentativnih selekcija koje savez predlaže za godišnje stipendiranje (prioritet mlađe kategorije);
   - predlog finansijske podrške uspješnim sportskim klubovima;
Programi iz st. 1 i 2 ovog člana mogu da sadrže i:
   - prikaz troškova potrebnih za rad sportske organizacije;
   - prikaz troškova za učešće u evropskoj nedjelji sporta;
   - program edukacije lica koja obavljaju stručne poslove u sportu;
   - ostale aktivnosti od javnog interesa koje sportska organizacija predlaže za sufinansiranje.
Kriterijumi za procjenu programa
Član 7
Procjena programa i utvrđivanje visine sredstava koja se dodjeljuju sportskoj organizaciji vrši se na osnovu sljedećih kriterijuma:
   - sportovi koji se nalaze u aktu COK-a o vrstama i disciplinama sportova u Crnoj Gori;
   - sportovi na programu Olimpijskih ili Paraolimpijskih igara;
   - sportovi koji nijesu na programi Olimpijskih ili Paraolimpijskih igara a priznati su od strane Međunarodnog olimpijskog komiteta;
   - kategorija u kojoj se sport nalazi shodno aktu COK-a o kategorizaciji sportova;
   - učešće i rezultati reprezentativnih selekcija ostvareni na Olimpijskim ili Paraolimpijskim igrama, evropskim i svjetskim prvenstvima počev od 2006. godine;
   - globalna popularnost sporta;
   - planirano učešće reprezentacije na evropskim i svjetskim takmičenjima u godini za koju se predlaže program;
   - razvoj takmičarskih kategorija;
   - zastupljenost djece u toj vrsti sporta;
   - zastupljenost žena u toj vrsti sporta;
   - kvalitet organizacije domaćih takmičenja;
   - edukacija lica koja obavljaju stručne poslove u sportu;
   - drugi izvori finansiranja sportske organizacije.
Komisija za procjenu programa
Član 8
Za procjenu programa i utvrđivanje visine sredstava koja se dodjeljuju sportskoj organizaciji za sprovođenje programa, ministar sporta i mladih (u daljem tekstu: ministar) obrazuje komisiju.
Komisija ima pet članova, koju čine:
   - tri predstavnika Ministarstva;
   - predsjednik Savjeta za sport;
   - sportista sa vrhunskim reprezentativnim rezultatom iz prve kategorije sportova koji su na programu Olimpijskih igara, koji nije aktivan sportista i koji nakon završene sportske karijere nije bio, odnosno nije član organa sportskih organizacija, stručno lice u sportu, starješina organa državne uprave, starješina organa lokalne uprave kao ni lice zaposleno u organu lokalne uprave nadležnom za oblast sporta.
Aktom o obrazovanju komisije iz stava 1 ovog člana utvrđuju se, zadaci i druga pitanja od značaja za njen rad.
Komisija, na osnovu podnijetih prijava sa dokumentacijom sačinjava izvještaj sa predlogom programa koji treba da dobiju sredstva iz Budžeta, i iznos tih sredstava.
Komisija podnosi izvještaj ministru u roku od 15 dana od dana završetka konkursa.
Odluka o dodjeli sredstava
Član 9
Na osnovu izvještaja iz člana 8 stav 4 ovog pravilnika, Ministarstvo donosi odluku o dodjeli sredstava za sprovođenje programa sportskih organizacija.
Odluka iz stava 1 ovog člana donosi se u roku od 15 dana od dana podnošenja izvještaja od strane Komisije.
Odluka iz stava 1 ovog člana se objavljuje na internet stranici Ministarstva i portalu e-uprave.
U slučaju rebalansa Budžeta odluka iz stava 1 ovog člana može se revidirati.
Ugovor
Član 10
Sportska organizacija kojoj su odlukom iz člana 9 ovog pravilnika dodijeljena sredstva za sprovođenje programa potpisuje sa Ministarstvom ugovor kojim se preziciraju prava i obaveze ugovornih strana.
Ugovor iz stava 1 ovog člana može se raskinuti ako jedna od ugovornih strana ne poštuje svoje obaveze.
U slučaju iz stava 2 ovog člana obustavlja se dalje sufinansiranje.
Kontrola realizacije programa sportskih organizacija
Član 11
Sportska organizacija kojoj su odlukom dodjeljenja sredstva i koja je sa Ministarstvom potpisala ugovor, dužna je da dodijeljena sredstva troši namjenski, u skladu sa Zakonom o sportu.
Kontrola realizacije programa vrši se na osnovu polugodišnjih i godišnjih izvještaja o utrošku dodijeljenih sredstava.
Kontrolu izvještaja iz stava 2 ovog člana vrši Ministarstvo.
Prestanak važenja
Član 12
Danom stupanja na snagu ovog pravilnika prestaje da važi Pravilnik o bližim uslovima, načinu, postupku i kriterijumima za dodjelu sredstava sportskim subjektima i kontrolu nad realizacijom programa ("Službeni list CG", broj 16/14).
Stupanje na snagu
Član 13
Ovaj pravilnik stupa na snagu osmog dana od dana objavljivanja u "Službenom listu Crne Gore".

Pravni ekspert doo, Podgorica |